Herrie oor ou landsvlag verskuif fokus van #SwartMaandag‘n Swart Maandag-optog in Pretoria. Foto: Facebook Flip Buys, voorsitter van die Solidariteit Beweging, het vandag – ŉ week ná die #SwartMaandag-optogte – gesê dat die poging van politici om die ou vlag verkeerdelik as die simbool van dié dag voor te hou, die fokus weg van die ware geweldsprobleme in die land verskuif. “Wit Suid-Afrikaners hunker nie terug na die verlede van die ou vlag nie, maar sien uit na ŉ toekoms sonder geweld, korrupsie, wanbesteding en staatskaping,” het Buys gesê. Buys voer aan dat diegene wat ou vlae by die byeenkomste vertoon het slegs 1% se randfigure uitgemaak het, terwyl die ander 99% van die deelnemendes die ware simbole van die geleentheid, swart klere en wit kruise, vertoon het. Opportunistiese joernaliste het egter meegedoen aan die verspreiding van stokou foto’s om die geloofwaardigheid van die geleentheid te probeer krenk, maar in die proses het hulle hul eie geloofwaardigheid ondermyn. Buys het voorts gesê dat dit kenmerkend is dat politici hulle meer uitspreek oor die ou vlag as wat hulle ŉ woord rep oor die duisende moorde en aanvalle wat jaarliks in die land plaasvind. “Dit is duidelik dat die gevoel en emosie wat rondom plaasmoorde en -aanvalle heers, nie deur die leiers van die land begryp word nie. Vandaar hul pogings om toe te sien dat die debat rondom hierdie voorvalle en die behoefte wat by normale Suid-Afrikaners ontstaan het om dit te takel, nie gevoer word nie,” het Buys gesê. “Daar moet besef word dat die regering se onvermoë om moord en geweldsmisdaad in Suid-Afrika te takel, tot groot frustrasie onder normale, uitgelewerde Suid-Afrikaners lei,” het Buys verduidelik. Buys het verduidelik dat ŉ verbod op die ou vlag die teenoorgestelde en ŉ ongewensde uitwerking tot gevolg sal hê. “Lojaliteit sal slegs bewerkstellig word as die staat vertroue inboesem eerder as om ŉ verbod op ŉ vlag wat tot die verlede behoort, te plaas.”